
1.   צו תעריף המכס והפטורים ומס קנייה על טובין (תיקון מס'  ), התשס"ג – 2003



היו"ר אברהם הירשזון:

	בוקר טוב, אני מתכבד לפתוח את הישיבה.

ישעיהו בן יהונתן:

	הנושא הראשון הוא כיורים. כיורים מחויבים במס קנייה של 10% ותמ"א 60%. כשיצרן מקומי מייצר כיור, מוכר אותו לנגר ומתקין אותו בארון, הוא משלם את מס הקנייה. לעומת זאת, כשמגיע ארון עם כיור, הוא מוגדר בתעריף המכס כארון, ופטור ממס קנייה. אז היצרן המקומי טוען, ובצדק, שאנו מפלים אותו לרעה. מה שאנו עושים, זה הכיור בתוך הארון יוכל להיכלל, כמו בייצור המקומי.

אברהם (בייגה) שוחט:

	כמה שנים זה כך?

ישעיהו בן יהונתן:

	 זה קיים כמה שנים.

אברהם (בייגה) שוחט:

	למה התעוררו עכשיו?

ישעיהו בן יהונתן:

	 המצב עכשיו קשה יותר.	

ישעיהו בן יהונתן:
	
	מובן, שלא נוכל לעשות אפליה בין כיורים לאסלות וכו'. מדובר רק על כיורים, לא על קרמיקה. אם לא אבטל את המס על הכל, יבואנים שמביאים, למשל, כיורים, מביאים גם אסלות, ואז יעבירו מהמחיר של הכיורים לאסלות. לכן ביטלנו את הסיבוך הזה. 

בייבוא אישי יש מוצרים, שעליהם בייבוא האישי אין מכס. לעומת זאת, בפרט הספציפי, של יבואנים – לא של ייבוא אישי - יש מכס של 12%. אם יבואן מביא צעצועים וכלי נגינה, הוא משלם 12%. אדם מביא את זה באופן פרטי, הוא לא משלם בכלל. אז נוצרת בעיה של אפליה, ויש ייבוא מאורגן ושאר פטנטים. אנחנו רוצים להגן על הייצור המקומי. ציוד ספורט זה 10%. עד 200 דולר – פטור. 

אלי אפללו:

	 מה הקשר בין זה לייצור?


ישעיהו בן יהונתן:

	מכס – תפקידו להגן על הייצור, ואני רוצה להגן על הייצור המקומי כמו שאני מגן על כל מוצר בייצור מקומי, שעליו כל מוצר סופי משלם 12%. 

היו"ר אברהם הירשזון:

	 כשאתה חוזר מארצות הברית, למשל, ומביא אתך מוצרים ב-200 דולר – הם פטורים ממכס. אך אם אתה רואה במחשב פסנתר, למשל, אתה מזמין אותו בייבוא אישי, ועליו אין מכס. אך לייבואן, לחנות - זה עולה.

ישעיהו בן יהונתן:

	בטקסטיל, עד 600 דולר, מוטל מכס של 12%. זה גם עד 1,000, ולכן יוצא שבין 600 ל-1,000, לפי הגדרת התעריף, אין מכס. זה עיוות שאינו מתקבל על הדעת. לכן השוונו את ה-12% עד 1,000 דולר.

אברהם (בייגה) שוחט:

	 כמה זה מהווה מהשנתי?

ישעיהו בן יהונתן:

2 מיליארד מכס.

בועז סופר:

	מכס זה 1.4, ומס קנייה זה 10.3 מיליארד, כולל הכל. 

אברהם (בייגה) שוחט:

	 מה קרה בחצי השנה האחרונה?

בועז סופר:

	יש מעט ירידה.

ישעיהו בן יהונתן:

	יש ירידה גדולה מאוד בייבוא רכב.

היו"ר אברהם הירשזון:

	מי בעד? מי נגד? אושר.
	

2.   צו מס קנייה (פטור) (תיקון), התשס"ג - ‏2003

	
איריס וינברגר:

	היה תיקון בזמנו שהחיל על תושבי חוץ ששינו את מעמדם לעולים חדשים, וקבע שיום הכניסה לצורך ספירת הזכויות שלהם כעולים חדשים יהיה יום כניסתם כתושבי חוץ. התיקון ההוא יצר בלבול, תושבי חוץ לא היו מודעים לו, וכך הם איבדו את זכויותיהם.

היום עשינו תיקון עם אפשרות להסיר את הפגם לגבי מי שהתיקון היה חל עליו, והמטרה היא שיום הכניסה של אותם תושבי חוץ ייספר מיום הפיכתם לעולה חדש.  

אברהם (בייגה) שוחט:

	 כמה זמן זה יכול לקחת?

איריס וינברגר:

	לתושבי חוץ אין בהכרח את הזכויות של העולים החדשים, בדרך-כלל הם לא מנצלים אותן, אך זה חל רק על מי שלא ניצל את הזכויות. אם הוא ניצל את הזכויות כשהוא היה תושב חוץ, הוא לא יקבל אותן שוב. 

היו"ר אברהם הירשזון:

	 הגיע אדם בתור תושב חוץ, במשך שלוש שנים הוא יכול לנצל את זכויותיו תוך שלוש שנים. תוך ארבע שנים הוא מאבד את הזכויות, אם הוא לא ניצל אותן?

איריס וינברגר:

	כן.

היו"ר אברהם הירשזון:

	 הוא עשר שנים תושב חוץ, ואחרי עשר שנים הוא החליט שהוא עולה חדש. מה קורה אז? 

איריס וינברגר:

	אם הוא ניצל זכויות, הוא לא יקבל זכויות נוספות. אם הוא לא ניצל את הזכויות, יש לו שלוש שנים של זכויות לעולה חדש.

אברהם (בייגה) שוחט:

	 בלתי-הגיוני. מישהו חי פה 10 שנים, לטוב ולרע – עם כל מה שמשתמע מזה - ומחליט שהוא משנה סטטוס, ורוצה הקלות במכס.

אלי אפללו:

	 אדם שהיה בארץ ולא החליט להיות עולה, וביום שהוא אומר שהוא החליט להשתקע בארץ אחרי 3-4 שנים או אחרי 20 שנה---

אברהם (בייגה) שוחט:

	 לטעמי, יש הבדל גדול. אם הוא רוצה אחרי שלוש שנים, זה בסדר, מבחינתי, אך אם הוא רוצה מוצרים פטורים אחרי 20 שנה, זה נראה לי בלתי-הגיוני.

בועז סופר:

	צריך להסתכל על הקונטקסט הרחב יותר. לעולים, במקרה הזה, אנו כן משלימים – אך לא את הרכב. אנו רוצים לבטל כמה שיותר פטורים. אם תהיה דרך משפטית לכך, אני רואה הרבה הגיון במה שאמרת, כי אם מישהו נפל בתפר – שנה, שנתיים, שלוש – זה סביר.

איריס וינברגר:

	אלה עיקר המקרים.

	עיקר ההטבה הזאת הוא הרכב. כל הנושא של הרכב אמור להתבטל לגבי עולים חדשים. אני צריכה את זה, כי הגיעו הרבה בעיות של אנשים שהפכו לעולים, שלא ידעו, והיו הטעיות של משרדי הממשלה – לא יודעים מאיזה יום, בדיוק, הם צריכים לספור את הזכויות, וכך איבדו אותן. זה הגיע גם למבקר המדינה, ולכן חשבנו לעשות סדר, ולתת עוד מרווח זמן לאותם תושבי חוץ.

היו"ר אברהם הירשזון:

	 אני מבקש שהיועצת המשפטית שלנו תבדוק את העניין יותר לעומק, ובשבוע הבא נקבל החלטה.

אנה שניידר:

	אולי יש השלכה, לאור ההוראות שנקבעו ברפורמה, והייתי רוצה להיות שקטה, שאין שום השלכות. 

היו"ר אברהם הירשזון:

	 נבדוק את הנושא, ובשבוע הבא נביא את הדברים לשולחן ונצביע.

	
3. תיקון טעות בחוק התוכנית להבראת כלכלת ישראל (תיקוני חקיקה להשגת יעדי התקציב והמדיניות הכלכלית לשנות הכספים 2003 ו-2004), התשס"ג - ‏2003


היו"ר אברהם הירשזון:

	אני קורא את דבריו של ראובן ריבלין; 

"בהתאם להוראות סעיף 10א לפקודת סדרי השלטון והמשפט, התש"ח-1948, הריני מעביר לעיונך את הצעתי לתיקון טעות בנוסח החוק שבנדון, אשר התקבל בכנסת ביום כ"ז באייר התשס"ג (29 במאי 2003).

"אודה לך אם תביא את הצעתי לפני ועדת הכספים לקביעת תיקון הטעות ולאחר מכן לאישורה במליאת הכנסת".  

הלית מגידו:

	בפרק המסים העקיפים, שבו תוקן חוק מס ערך מוסף תיקנו את סעיף 117 ב, ומחקנו שם את המילים "במטרה להתחמק או להשתמט ממס". באותה פסקה הוספנו את המילים "ייבוא בחוק הזה" במקום "להלן". בבדיקה שערכנו התברר, שבסעיף אין המילים "להלן", ולכן אין צורך להחליפן. על-מנת שהחוק יהיה נקי וברור, אנו מבקשים שלא תופענה המילים האלה. בנוסף, אנו מבקשים שבתחילתו של תיקון הטעות יהיה ביום תחילתו של החוק.

יעקב ליצמן:

	מה משמעות התיקון?

הלית מגידו:

	שום משמעות, כי המילים האלה לא נמצאות שם בכלל.

יעקב ליצמן:
	למה בוער לתקן את זה?

הלית מגידו:
	זה ממש לא בוער.

היו"ר אברהם הירשזון:
	 מי בעד? מי נגד? ליצמן. התיקון אושר.

חזקיה ישראל:

	הערת אגב; כשתיקנתם בחוק הביטוח הלאומי ומנעתם את הקפאת קצבאות הזיקנה, שכחתם להכניס את נושא הסיעודיים. יצא במסגרת החוק, שקצבאות הזקנה אינן מוקפאות, אך קצבאות הסיעוד מוקפאות.

היו"ר אברהם הירשזון:

	תודה.

4.      1) תקנות התקשורת (בזק ושידורים) (חישוב תשלומים בעד שירותי בזק והצמדתם) (תיקון מס' 3), התשס"ג - ‏2003
2) תקנות התקשורת (בזק ושידורים) (תשלומים בעד שירותי בזק המפורטים בתוספת לחוק) (תיקון מס' 4), התשס"ג - 2003


אנה שניידר:

	רציתי להסב את תשומת לבכם למכתב שהנחתי לפניכם. לפי חוק התקשורת – בזק ושידורים, הסמכות של ועדת הכספים לקבוע או לאשר את הסכומים לפי סעיף 15 א, ואני מבינה שמכוחו מגיעות התקנות האלה, מוגבלת עד 8 באוגוסט, כי ניתנה בחוק ההוא שהות של שנתיים לבטל את סמכותה של ועדת הכספים. כתוב שם "שר התקשורת בהסכמת שר האוצר", ומחקו את המילים "באישור ועדת הכספים". המחיקה נכנסת לתוקף ב-9 באוגוסט 2003. 

אורי אולניק:

	הבקשה מוגשת פה בשם ראש הממשלה לשר התקשורת שר האוצר. אסביר מה היה בחודש האחרון, ומדוע נאלצנו לבקש כחודש ימים נוספים, מתוך מטרה להגיע הנה לדיון לפני 1 באוגוסט.

	כידוע, מדובר בדוח שעוסק בתעריפי חברת בזק. לאחר שהוועדה הגישה את הדוח, מכיוון שמדובר בדוח מאוד משמעותי עבור חברת בזק, בזק היתה צריכה שהות של מספר שבועות, והעסיקה מספר יועצים מטעמה כדי שיגיבו לדוח שהוועדה עבדה עליו. 

	את התקופה הזאת ניצלנו גם לדיונים שהתקיימו אודות פרטי הדוח. התקיימו מספר דיונים אצל מי שמטפל בעניין.

היו"ר אברהם הירשזון:

	 ב-31 ביולי תבוא לוועדה, אחרי כל הישיבות והתיקונים?

אורי אולניק:

	כך אנו נערכים.

	האם יש איזו מניעה לדחות את זה עד 31 ביולי, שהוא עדיין במנדט תוקף הוועדה? אושר.

	תודה רבה, הישיבה נעולה.



הישיבה ננעלה בשעה 10:45.





